Fish and chips στον φούρνο με σος γιαουρτιού
Φτιάχνουμε το αγαπημένο φαγητό των Βρετανών σε πιο ελαφριά εκδοχή. Αυτά τα fish and chips ψήνονται στον φούρνο και συνοδεύονται από μια δροσερή σος γιαουρτιού.
700 γρ. γλυκοπατάτες, καθαρισμένες, κομμένες για τηγανητές (αν δεν μας αρέσουν, βάζουμε κανονικές πατάτες), 1 αυγό, 2 κ.σ. αλεύρι για όλες τις χρήσεις, 2 κούπες ψίχουλα από «μαύρο» ψωμί, τριμμένο στο μούλτι, 400 γρ. φιλέτο λευκόσαρκου, σφιχτού ψαριού (π.χ. πέρκα), 2 κ.γ. ξύσμα λεμονιού, 1 κ.σ. χυμός λεμονιού, 1/3 κούπας γιαούρτι light, 8 κούπες ανάμεικτα σαλατικά και μυρωδικά, αρτυμένα με μια ελαφριά βινεγκρέτ, για το σερβίρισμα, αλατοπίπερο κατά βούληση, ελάχιστο λάδι
Για να φτιάξουμε τα fish and chips στον φούρνο με σος γιαουρτιού, ξεκινάμε προθερμαίνοντας το φούρνο στους 180° C στον αέρα. Απλώνουμε τα ψίχουλα σε ένα ταψί και τα ψήνουμε ίσα να στεγνώσουν λίγο. Ξεφουρνίζουμε, αλλά αφήνουμε το φούρνο αναμμένο. Αφήνουμε τα ψίχουλα να κρυώσουν.Στρώνουμε 2 λαμαρίνες του φούρνου με αντικολλητικό χαρτί ψησίματος. Βάζουμε στο ένα τις γλυκοπατάτες, τις λαδώνουμε ελαφρώς (με τα χέρια ή -προτιμότερο- με ένα σπρέι λαδιού), τις αλατοπιπερώνουμε καλά και τις ψήνουμε αρχικά μόνες τους για 15 λεπτά.Στο μεταξύ, χτυπάμε το αυγό με 1 κ.σ. νερό σε ένα βαθύ πιάτο. Βάζουμε το αλεύρι σε ένα άλλο πιάτο και τα ψίχουλα σε ένα τρίτο.Περνάμε τα κομμάτια του ψαριού πρώτα από το αλεύρι, μετά από το αυγό και στο τέλος από τα ψίχουλα. Πρέπει να καλυφθούν καλά. Τα βάζουμε στη δεύτερη λαμαρίνα και φουρνίζουμε. Ψήνουμε για 10 λεπτά ή μέχρι να χρυσίσει και να γίνει το ψάρι και να ολοκληρωθεί το ψήσιμο των γλυκοπατατών.Ανακατεύουμε το γιαούρτι με το χυμό, το ξύσμα λεμονιού και αλατοπίπερο. Σερβίρουμε το ψάρι με τις πατάτες, τη σος και τη σαλάτα.
Γλυκοπατάτα,Ψάρι,Light